
БИХ БИЛ много радостен и щастлив, ако грабването стане преди Голямата скръб. Харесва ми идеята, докато си седим на пейките и пеем песнички, Господ да ни вземе.
Но ако грабването стане в края на Голямата скръб, отговорността за всички е много голяма, защото ние трябва да подготвим Църквата за това последно и усилно време.

Това, което ме накара да изучавам задълбочено “Откровението”, беше по времето, когато четях книгата  на уважаван от мен християнски писател - Рик Джойнър. В нея той пишеше, че грабването ще стане в края на Голямата скръб. “Приятелю! - казах си аз. -  Бил съм много благословен от твоите книги, но тук специално бъркаш. За да ти докажа, че то ще стане преди Голямата скръб, ще започна интензивно да изучавам  “Откровението” и да търся подкрепа от Писанията относно тази теза.” Чел съм много книги за Апокалипсиса и във всички тях сме били обучавани, че грабването ще стане в началото на Голямата скръб. Трябваха ми повече от две години, за да променя разбирането си и да достигна до твърдото заключение, че то ще стане в края на Голямата скръб. Задоволството и благословението от това изучаване трудно може да се опише. Често започвах рано сутрин и не усещах как денят преминаваше. Вече в полунощ трябваше насила да се откъсна от Библията, за да запазя силите си за следващия ден. Такава сладост изпитвах от изследването на Последните времена, че трудно бих го описал. Искам да бъда честен пред вас. Не успях да намеря нито един стих, който да подкрепи твърдението, че грабването ще стане преди скръбта. Открих обаче множество стихове в Библията, които подкрепят идеята, че грабването на Църквата ще стане в края на Голямата скръб. Открих много ключове, които ни помагат да разбираме правилно “Откровението”. Когато споделях откритията си с братя и сестри, едни бяха възторжени, но други ми се противопоставяха остро. В книгата “Деяния на апостолите”, глава 17:11 е записано, че “...беряните бяха по-благородни от солунците, защото приеха учението без всякакъв предразсъдък и всеки ден изследваха Писанията да видят дали това е вярно.”
Има няколко ключа за разбиране на Откровението:
1. Посланието на Откровението е винаги актуално за всички времена. 

2. При тълкуването на събитията трябва да търсим първо духовното значение и едва 

    тогава материалното му изпълнение.

3. Има два различни периода: времето на Голямата скръб - Сатанинския гняв и време-

    то на Божия гняв - съдът над света и църквата блудница. 

4. Изпълнението на печатите, тръбите и чашите не се извършва последователно, а 

паралелно.

5. Числото седем е един от ключовете към Откровението. 

6. Много от числата в Откровението са символични. 

7. Много от образите и предсказаните събития са се изпълнили частично през истори-

ята на човечеството, но чакат за своето пълно изпълнение в края на времето. 

ПОСЛЕДНИТЕ ВРЕМЕНА

 1.  Отстъплението в църквата (2 Сол.2:3; Откр.13:7; Дан.7:21,25; 8:24; 11:35)

 2.  Явяването на Антихрист (2 Сол.2:3-12; Мат.24:15)

 3.  Мир и безопасност (Дан.8:25; 1 Сол.5:3)

 4.    Голямата скръб и гонението на светиите (Мат.24:8-26; Откр.6:9-11; 13:7; Дан.11:33)

 5.  Възкресение на всички светии, първото възкресение (1 Сол.4:15-17; Откр.20:4-6)

 6.  Грабване на всички светии (Мат.24:31; 1 Сол.4:15-17; Откр.7:9-17; 10:7; 11:15) 

 7.   Божият гняв - съд над света и църквата блудница, Армагедон (Мат.24:29; Откр.6:12-

  17; 14:14-20; 16:1-21; 19:1-3,17-21; Дан.9:27; 12:12)

 8.  Пришествието на Христос (Откр.19:1-16)

 9.  Милениумът, Христос царува заедно със светиите (Откр.19:6-7; 20:4-6)

10. Съдът пред големия бял престол (Откр.19:11)

11. Второто възкресение (Откр.19:5; 12-15)

12. Новото небе и новата земя - светиите (новият Йерусалим) царуват на земята (Откр.21:1-2)

70 ПРИЧИНИ,
ПОРАДИ КОИТО ВЯРВАМ,

ЧЕ ГРАБВАНЕТО ЩЕ СТАНЕ СЛЕД ГОЛЯМАТА СКРЪБ

В КАКВО ВЯРВАХА БАЩИТЕ НА ЦЪРКВАТА?

1. Апостол Павел вярваше, че ние ще преминем през скръбта и по времето на Антихрист Църквата ще бъде на земята. 

“Никой да не ви измами по никакъв начин; защото това няма да бъде (нашето събиране при Него), докато първо не дойде отстъплението и не се яви човекът на греха, синът на погибелта...” (2 Сол.2:1-3). Заблудата ще бъде особено голяма по време на Голямата скръб и управлението на Антихрист. 

2. Евангелист Матей пише в 24:29,31, че грабването на Църквата ще бъде след Голямата скръб. 

“А веднага след скръбта”, Бог “ще изпрати Своите ангели със силен тръбен звук; и те ще съберат избраните Му...”
3. Евангелист Марко също вярва, че Църквата ще премине през скръбта. 

“...след онази скръб, ...ще изпрати ангелите Си и ще съберат избраните Му, от четирите посоки, от края на земята до края на небето” (Марка 13:24-27).
4. Кои са Божиите избрани? В целия Нов завет под “избраните” се разбира Църквата.

“Онова, което Израел търсеше, това не получи, но избраните го получиха...” (Римл.11:7; 8:33; Лука 18:7; Деян.10:41; 1 Петр.1:1,2; Кол.3:12; 2 Тим.2:10).

“...те са единомислени и предават на звяра своята сила и власт; те ще воюват против Агнеца, но Агнецът ще ги победи, защото е Господ на господарите и Цар на царете; също и онези, които са с Него, ще победят, които са призвани, избрани и верни” (Откр.17:13,14).

Евангелието използва общия термин “избрани” по-често, отколкото “Църквата”, “Христовото тяло” или друг подобен израз. Господ ще запази Църквата по време на Голямата скръб, но няма да й спести страданията.
5. В по-късната епоха, християните също са вярвали, че грабването ще стане в края на Голямата скръб. Пример е Ефрем Сирин (373 г. сл. Хр.). Когато говори в проповедта си за последните времена, за Антихриста и края на света, той казва: 
“Ще има голяма скръб, както никога не е имало откакто има хора по земята, глад и неутолима жажда. Защото в онези дни ще има оскъдност на хляб и никой няма да може да купува и продава от зърното на есенната жетва, освен оня, който има змеевия белег на челото или ръката си... И когато трите и половина години свършат, времето на Антихриста, в час, в който света не знае, и в ден, в който сина на погибел не знае, ще дойде белегът на Човешкия Син и Господното пришествие ще се яви с голяма сила и величие с белега на дървото на спасение пред Него, и с всички небесни сили и множеството на светиите с тях и с тези, които носят знака на светия кръст на раменете си. И ангелските тръби ги предхождат, тръбящи и възгласяващи: “Станете, о, спящи, срещнете Христа, защото часът за съд дойде”. И врагът ще се смути, и Господ ще го унищожи с дъха на устата Си. И ще бъде вързан и хвърлен в ада на вечния огън, още докато е жив, заедно с баща си Сатана. И всички народи, които следват желанията му, ще погинат с него завинаги. А праведните ще наследят вечен живот с Господа за вечни векове.”

6. Старите бащи на църквата са знаели за идващата скръб и са били изпълнени с надеждата, че Бог ще ги запази в това усилно време. Точно това Павел, Матей, Марко, Лука, Йоан и други са проповядвали на избраните. Светите отци като Йоан Дамаскин, Андрей Архиепископ Кесарийски, Йоан Златоуст, Ефрем Сирин, Кирил Архиепископ Йерусалимски, Ириней Архиепископ Лионски, еп. Иполит и много други са вярвали и проповядвали това.

КОГА Е ВЪЗНИКНАЛА ТЕОРИЯТА ЗА ГРАБВАНЕ ПРЕДИ СКРЪБТА?

7. Рик Джойнър, автор на много книги за последното време, някои от които са бестселъри, пише за грабването на Църквата:

“Популярната теория за грабването “преди Голямата скръб” не може да се намери в Църквата преди 1830 г. и може да се проследи само от “виденията, откровенията и пророчествата” на една-единствена жена - Маргарет Макдоналд от Шотландия. Тази нова теория по-късно се популяризира от Едуард Айрвинг, Джон Дарви и по-късно от Скофийлд. Доктор Робърт Нортън, който публикува откровенията на Маргарет Макдоналд в две книги, забелязва, че тя е първата, която разделя идването на Христос на две части. В резултат на което се появява тази доктрина за грабването преди скръбта.”
8. “Мартин Лутер, Джон Уиклиф, Уилям Тиндем, Джон Калвин, Джон Нокс, Матю Хенри, Джонатан Едуардс, Джон Уесли, Джордж Уайтфийлд, Дейвид Брейнър и други са защитавали доктрината за грабване след скръбта.
Много уважавани и известни проповедници като Спърджън, Чарлз Фини, Джордж Мюлер, Морган и други съвременници не са приели доктрината за грабване преди скръбта и са застанали срещу нея.” 
9. В King James Version стиховете в Откровение 5:9,10 са грешно преведени. Буквалният превод на български език е: “И пеят нова песен, казвайки: Достоен си да вземеш книгата и да разпечаташ печатите й; защото си бил заклан и със Своята кръв си ни изкупил за Бога от всяко племе, език люде и народ и направил си ни  на нашия Бог царство и свещеници: и ние царуваме на земята“. Създава се впечатлението, че Църквата (24 старейшини) е вече на небето.

Теорията за “грабване преди Голямата скръб“ е продиктувана от неправилния превод и употреба на тези местоимения като: си ни изкупил, направил си ни и ние царуваме. По късните версии са коригирали тези грешки, направени в King James Version и местоименията са преведени коректно във второ и трето лице.

Българското издание е преведено коректно. “И пееха нова песен, като казваха: Достоен си да вземеш книгата и да разпечаташ печатите й; защото си бил заклан и със Своята кръв си изкупил за Бога човеци от всяко племе и език, юдеи и езичници, и си ги направил царе и свещеници на нашия Бог; и те ще управляват на земята.”
Ефесяни 2:5,6 ни казва: “Даже когато бяхме мъртви чрез престъпленията си, ни съживи заедно с Христос (по благодат сте спасени) и като ни възкреси с Него, сложи ни да седим с Него в небесни места, в Христос Исус”.  24 старейшини, поставени да седят в небесни места, са облечени в бели дрехи, които символизират праведните дела на светиите. На главите им има златни корони (в някои преводи “венец”), които говорят за почитта, славата и властта, която имат в Бога. “[Ето] ида скоро; дръж здраво това, което имаш, за да не ти отнеме никой венеца” (Откр.3:11; виж също 1 Сол.2:19; 2 Тим.4:8; Як.1:12; 1 Петр.5:4).

24 старейшини е споменато само в Откровението. Числото дванадесет се среща често и извиква в съзнанието ни 12-те племена на Израел и 12-те апостоли. В Откровение 21:12-14 тези две групи са обединени. Или 24 старци (в Новия завет старейшините са ръководители на църквите) представляват цялата Божия църква, преди и след Христос, която седи в небесни места (Еф.2:6; 1 Лет.24 гл.).   

КОГА ЩЕ СТАНЕ ГРАБВАНЕТО?

10. В 1 Коринтяни 15:51,52 откриваме, че грабването ще стане при последната тръба. 
“Ето, една тайна ви казвам: Не всички ще починем, но всички ще се изменим, в мигновение на око, при последната тръба; защото тя ще затръби и мъртвите ще възкръснат нетленни, и ние ще се изменим.”
11. Откровение 10:7 ни дава отговора коя е последната тръба: “В дните на гласа на седмия ангел, когато се приготви да затръби, тогава ще се изпълни тайната на Бога...” 

12. Колосяни 2:2 ни разкрива, че тайната на Бога е Христос (виж още Римл.16:25-26).

 “...за да се утешат сърцата им и, свързани заедно в любов за всяко обогатяване със съвършено проумяване, да познаят тайната на Бога, т.е. Христос”.

13. Ефесяни 1:9-11 допълва, че “когато се изпълнят времената, да се събере в Христос всичко - това, което е небесно и земно...” Църквата е оприличена на Тялото на Христос (1 Кор.12:27). Събирането ни с Главата-Христос ще стане при грабването в края на Голямата скръб, при последната или 7-ма тръба.
14. 1 Солунци 4:15-17 ни дава още подробности относно грабването.
“Понеже сам Господ ще слезе от небето с повелителен вик, при глас на архангел и при Божия тръба; и мъртвите в Христос ще възкръснат по-напред; после ние, които сме останали живи, ще бъдем грабнати...” 

Изпълнението на това пророчество откриваме при Силния Ангел (Откр.10:3-7). 
Силният Ангел има на главата си дъга - символ на Божия завет, лицето Му е като слънцето - израз на слава, краката Му са като огнени стълбове - символизиращи сила и съд, в ръката Си държи свитък (Откр.5:5), слага десния и левия крак на морето и земята - символ на световно господство, извиква със силен глас, като лъв (Ис.31:4,5; Ер.25:29-38; Осия 11:10-11; Иоил 3:16; Амос 3:8), заклева се в Живеещия до вечни векове (Бит.22:16) и казва на Йоан и на двамата си свидетели, че ще пророкуват (Откр.11:3). Всичко това ни насочва към Господ Исус.

15. При седмата, последната тръба става грабването.
“И като затръби седмият ангел, се чуха силни гласове на небесата, които казваха: Световното царство стана царство на нашия Господ и на Неговия Христос; и Той ще царува за вечни векове” (Откр.11:15). 
16. Събирането ни с Господа се случва при последната тръба.

(Откр.10:7; 11:15; 1 Сол.4:16-18; Матей 24:31; 1 Кор.15:51,52). Църквата е видяна в небето за първи път в Откр.7:14-17.

Ако допуснем, че ще има грабване преди Голямата скръб и грабване след нея, тогава колко последни тръби ще свирят? Има само една последна тръба и тя е седмата.

17. Потвърждение за грабването след Голямата скръб откриваме в Откровение 20:4,5, където са описани три различни групи, които ще бъдат възкресени.

“И видях престоли; и на тези, които бяха насядали на тях, беше дадено да съдят (първа група); видях и душите на онези, които бяха обезглавени поради свидетелството си за Исус и поради Божието слово (втора група), и на онези, които не се поклониха на звяра, нито на образа му и не приеха белега на челото си и на ръката си (трета група по времето на Антихрист); и те оживяха и царуваха с Христос хиляда години. Другите мъртви не оживяха, докато не се свършиха хилядата години. Това е първото възкресение” (Откр.20:4,5).

Откровение 20:4 специално набляга на тези, които ще бъдат умъртвени от Антихрист през време на Голямата скръб. “И на онези, които не се поклониха на звяра, нито на образа му и не приеха белега на челото си и на ръката си”. В първата част на  Откровение 20:4 са включени и тези хора, които са заклани при петия печат.  Съюзът “и”, който е употребен, ни дава разбирането, че загиналите, заради Божието Слово от Антихрист, са като допълнение на тези, които са пожертвали живота си преди това през вековете. На светиите от петия печат им се казва “да си почиват още малко време, докато се допълни броят и на съслужителите им и братята им, които щяха да бъдат убити като тях”, тогава Христос ще дойде за Църквата Си.

18. В Деяния 28:14-15, в Матей 25:6 и в 1 Солунци 4:17 е употребена една и съща дума “посрещам” (на гръцки “апантесис”). Значението на тази дума в Деяния 28:14-15 е, че група хора посреща някоя знаменита личност извън града и я придружава до града. “Така дойдохме в Рим, откъдето братята, като чули за нас, бяха дошли до Апиевото тържище и до трите кръчми, за да ни посрещнат...”.

Значението в Матей 25:6,10 на думата “посрещам” е същото, както и в предишния стих. Разумните излязоха да го посрещнат и влязоха за сватбата, за да бъдат винаги с Младоженеца. “А посреднощ се нададе вик: Ето, младоженецът иде! Излизайте да го посрещнете!” “...и готовите влязоха с него на сватбата и вратата се затвори”. 

Според 1 Солунци 4:17 Христос ще дойде в облаците. “...после ние, които сме останали живи, ще бъдем грабнати заедно с тях в облаците да посрещнем Господа във въздуха; и така ще бъдем винаги с Господа”. Мъртвите в Христос ще бъдат възкресени и после заедно с живите светии ще бъдат грабнати в облаците, за да Го посрещнат. Светиите ще участват в съда над народите (гнева на Агнеца, Откр.6:12-17, Юда 14,15, Дан.12:12), след което ще придружат Христос до земята, където ще царуват и ще бъдат винаги с Господа. 

19. В притчата за смокинята (Марк 13:28-31), Христос ни предупреждава за идването на Антихрист и Голямата скръб. Когато видим “мерзостта, която докарва запустение”, трябва да знаем, че Той е вече близо до вратата. Вярващите, които преминат през Голямата скръб и управлението на Антихрист, могат да преживеят Неговото идване и да бъдат грабнати от Божиите ангели (Матей 24:31). 
“А научете притчата от смокинята: Когато клоните й вече омекнат и развият листа, знаете, че е близо лятото; също така и вие, когато видите, че става това, да знаете, че Той е близо при вратата” (Марк 13:28-29).
НАИСТИНА ЛИ ЦЪРКВАТА ЩЕ ПРЕМИНЕ ПРЕЗ ГОЛЯМАТА СКРЪБ?

20. Писанията показват ясно, че вярващите ще преминат през Голямата скръб. 

“Да не се смущава сърцето ви; вие вярвате в Бога, вярвайте и в Мен. В дома на Моя Отец има много жилища; ако не беше така, Аз щях да ви кажа, защото отивам да ви приготвя място. И като отида и ви приготвя място, пак ще дойда и ще ви взема при Себе Си, така че където съм Аз, да бъдете и вие” (Йоан 14:1-3).
21. Ще има големи гонения на светиите през последното време.

“Тогава ще ви предадат на мъки и ще ви убият; и ще бъдете намразени от всички народи заради Моето име “защото тогава ще има голяма скръб, небивала от началото на света досега и каквато няма да има” (Мат.24:9,21). 

“...защото през онези дни ще има такава скръб, каквато не е имало досега от началото на създанието, което Бог е създал, нито ще има такава” (Марк 13:19,24).

“Това са онези, които излизат от голямата скръб; и са опрали дрехите си и са ги избелили в кръвта на Агнеца” (Откр.7:14).
22. Исус ни казва, че в света ще имаме скръб (Йоан 16:33; Деян.14:22). 

Също така “през много скърби трябва да влезем в Божието царство”. 
23. Павел ни насърчава да се радваме в страданията.

“И не само това, но нека се хвалим и в скърбите си, като знаем, че скръбта произвежда твърдост” (Римл.5:3; вж. също 1 Сол.3:3; 1 Йоан 2:18,22; 4:3; 2 Йоан 7).
24. Библията не ни обещава спасяване от трудностите, но сила да ги търпим и преодоляваме. Църквата е минавала през изпитания в историята, така че няма да бъде изненада, ако премине и през Голямата скръб. Вярващите ще бъдат запазени от надвисналото зло.

“Не се моля да ги вземеш от света, а да ги пазиш (терео -”пазя”, “предпазвам”) от лукавия” (Йоан 17:15).

“Понеже си опазил Моята заповед да търпиш, и Аз ще опазя (терео) теб от (в оригинала, предлогът, преведен “от”, означава всъщност “отсред”) времето на изпитанието, което ще дойде върху цялата вселена да изпита онези, които живеят по земята” (Откр.3:10).

Христовото благовестие е плод на Божието търпение към грешния свят. Винаги, когато сме в Божието присъствие и сме изпълнили Божията заповед за търпение, може да очакваме и часа на изпитанието. Тези, които живеят в Божия мир и пазят благовестието, ще бъдат опазени и в деня на изпитанието.

“[Ето] ида скоро; дръж здраво това, което имаш, за да не ти отнеме никой венеца” (Откр.3:11). Христос призовава Църквата към постоянство, за да не изгуби това, което е придобила поради търпението. 

25. През време на Голямата скръб ще има дисциплиниране на вярващите и очистване на Църквата. “...нека се хвалим и в скърбите си, като знаем, че скръбта произвежда твърдост, а твърдостта - изпитана правда, а изпитаната правда - надежда” (Римл.5:4).
“...за да не се колебае никой от тези скърби; защото вие знаете, че за това сме определени” (1 Сол.3:3). 

“Дори някои от разумните ще паднат, за да бъдат опитани, за да се очистят и да се избелят до края на времето; защото и то ще стане в определеното време” (Дан.11:35).

След всичко, което Исус е направил, за да ни изкупи от греха, защо Той би могъл да желае живите вярващи да преживеят Голямата скръб? Отговорът е поради Неговата любов към нас. Той допуска това да бъде така, за да ни приготви да бъдем като чисто злато.

“...то съветвам те да купиш от Мен злато, пречистено с огън, за да станеш богат...” (Откр.3:18).
26. По времето на Навуходоносор, когато верните бяха атакувани от неприятеля, Бог избави Седрах, Мисах и Авденаго от огъня, а Данаил от лъвовите уста. Така също ще избави и църквата си по време на гонението на Антихрист и сатанинския гняв (Дан.3:12-29; 6:1-28; Откр.3:10).

27. Необходимо ли е Бог да ни прекарва през скръб? 

На този въпрос Евреи 12:7-11 отговаря: “Сине мой, не презирай наказанието на Господа, нито да отслабваш, когато те изобличава Той. Защото Господ наказва този, когото обича, и бие всеки син, когото приема.” Ако търпите наказание, Бог се отнася с вас като със синове; защото кой е този син, когото баща му не го наказва? Но ако сте без наказание, за което всички са били определени да участват, тогава сте незаконно родени, а не синове. Освен това, имали сме бащи по плът, които са ни наказвали и сме ги почитали; няма ли повече да се покоряваме на Отец на духовете ни и да живеем? Защото те за малко време са ни наказвали, според както им е било угодно, а Той - за наша полза, за да бъдем участници в Неговата святост. Никое наказание не се вижда на времето да е за радост, а е тежко; но после донася правда като мирен плод за тези, които са се обучавали чрез него.”
28. Когато Исус говори за Голямата скръб в Матей 24:8-24, Той успокоява вярващите, “И ако не се съкратяха онези дни, не би се избавил никой, но заради избраните онези дни ще се съкратят.” Ако ние се смятаме за избрани и светии, тогава Писанията ясно говорят, че ние ще преминем през скръбта. 
29. Грабването на светиите става в Откр.7:9, преди шестия печат. Те идваха от Голямата скръб. Независимо от това, че на нас не ни се влиза в нея, трябва да сме готови за това. Ние не трябва да правим грешка, като се молим: “Ей, дойди, Господи Исусе!”, а същевременно да се страхуваме от страданията: “Господи, не допускай да премина през Голямата скръб.” Нормалната човешка реакция е, че ако очакваме гонения, ние ще се приготвим и ще внимаваме на себе си, а няма да се успокояваме. Нормално е преди опасност да не се отпускаме. Христос ще дойде “като крадец” за тези, които не са готови, но за истинските светии е писано, че “ние не сме от тъмнината, че да ни постигне онзи ден като крадец”.
30. Рик Джойнър пише: “Доктрината за грабване преди скръбта е допринесла единствено за развиване на отстъпническа нагласа в Църквата, но тя повече няма да успее. Това робство ще бъде отмахнато от превъзходството на нарастващата Църква, както Господ извика чрез Исая:
“Стани, свети, защото светлина дойде за тебе и славата Господна те осия, защото ето, тъмнина ще покрие земята и мрак племената, а над теб ще осияе Господ и славата Му ще ти се яви” (Исая 60:1,2).”
31. Джойнър продължава: “По същото време, когато дълбока тъмнина покрива земята, Господ ще осияе със Своята слава хората Си. Това ще бъде времето на най-големия конфликт между светлината и тъмнината и светлината ще победи. Както апостолът каза: “През много скърби трябва да влезем в Божието Царство” (Деяния 14:22).”
32. “Страданията са вратата, през която ще влезем в Царството. Това е най-великото време в историята, в което можем да живеем и да служим на Господа! Пророци, светии и праведни хора от древни времена са жадували да видят това, което последното поколение ще види. Да бъдем тук и да сме част от него е най-великата чест, която Господ може да ни даде. Нека да се възползваме от тази велика възможност!” (Рик Джойнър).
КАКВО КАЗВАТ СТАРОЗАВЕТНИТЕ СВЕТИИ ЗА ПОСЛЕДНИТЕ ВРЕМЕНА?

33. Книгата на пророк Исая 60:1-3 ни говори за събития от последното време, отнасящи се както за Израел, така и за Църквата, когато “тъмнина ще покрие земята и мрак - племената”. В това време, когато Антихрист ще управлява на земята, Господ ще изпрати едно невероятно помазание върху Църквата си. “А над теб ще осияе Господ и славата Му ще ти се яви.” Това ще доведе до мощно съживление, когато “Народите ще дойдат при светлината ти и царете - при бляскавата ти зора”.

“И от него ще се повдигнат сили, които ще омърсят светилището, да! - крепостта, ще премахнат вечната жертва и ще издигнат мерзостта, която докарва запустение. И ще изврати с ласкателства онези, които беззаконстват против завета; но народът, който познава своя Бог, ще се укрепи и ще върши подвизи” (Дан.11:31,32).

34. В Исая 26:19-21 редът е съвсем ясен. В първия стих е разкрито възкресението. Църквата е грабната преди Божия гняв. След това се излива справедливият Божий съд и наказание върху рода на непокорните. 
“Твоите умрели ще оживеят; Моите мъртви тела ще възкръснат. Събудете се и запейте радостно, вие, които обитавате в пръстта, защото росата Ти е като росата по тревите и земята ще изхвърли мъртвите. Ела, народе Мой, влез във вътрешните си стаи и затворете вратите след себе си; скрийте се за един малък миг, докато премине гневът. Защото, ето, Господ излиза от мястото Си, за да накаже жителите на земята за беззаконието им; и земята ще открие попитата от нея кръв и няма да скрива вече убитите си” 

35. Даниил ни казва в 7:25, че Антихрист ще “изтощава светиите на Всевишния ...и те ще бъдат предадени в ръката му до време и времена и половина време” (Деян.8:13; Юда 14; Римл.1:7; 16:15; 1 Кор.1:2 и др.).
36. В Даниил 11:35 можем да открием същото.
“Дори някои от разумните ще паднат, за да бъдат опитани, за да се очистят и да се избелят до края на времето; защото и то ще стане в определеното време.”

Даниил 11:32 ни дава още подробности. “И ще изврати с ласкателства онези, които беззаконстват против завета; но народът, който познава своя Бог, ще се укрепи и ще върши подвизи.”

Също и Даниил 11:33 ни говори за гонение на светиите. “И разумните между народа ще научат мнозина; при все това ще падат много дни от меч и пламък, чрез плен и разграбване.”
37. Даниил 12:1-2 ни дава какъв ще бъде редът в последното време: първо ще дойде “време на страдание” и тогава ще стане възкресението на праведните, които ще се събудят за вечен живот, а 1000 години по-късно - на неправедните мъртви, за срам и вечно презрение. 

“И ще настане време на страдание, каквото никога не е имало, откакто народ съществува до онова време; и в онова време твоят народ ще се отърве - всеки, който бъде намерен записан в книгата. Тогава множеството от спящите в пръстта на земята ще се събудят - едни за вечен живот, а други - за срам и вечно презрение.”

38. Малахия е доста описателен, когато говори за Годеницата на Христос, която ще бъде извикана по списък. Боещите се от Господа ще бъдат запазени в Господния ден (Божият гняв), като бъдат грабнати, а съдът ще се излее върху нечестивите.

“Тогава боещите се от Господа говореха един на друг; а Господ внимаваше и слушаше; и пред Него бе написана възпоменателна книга за онези, които се боеха от Господа и които мислеха за името Му.  Тези ще бъдат Мои, казва Господ на Силите. Да! Избрана скъпоценност в деня, който определям; и ще бъда благосклонен към тях, както е благосклонен човек към сина, който му работи. Тогава отново ще разсъдите за разликата между праведен и нечестив, между онзи, който служи на Бога, и онзи, който не Му служи” (Малахия 3:16-18).

ГОЛЯМАТА СКРЪБ БОЖИЯТ СЪД ЛИ Е ИЛИ САТАНИНСКИЯТ ГНЯВ?
39. Голямата скръб не е Божият гняв, а гневът на Сатана, Антихрист и нечестивите човеци, които ще воюват срещу Божия народ. 

“И му бе позволено да воюва против светиите и да ги победи; и му бе дадена власт над всяко племе, език и народ” (Откр.13:7).
“Езичниците се разгневиха; но дойде Твоят гняв и времето да се съдят мъртвите и да дадеш наградата на служителите Си, пророците, и на светиите, и на онези, които се боят от Твоето име, малки и големи, и да погубиш тези, които унищожават на земята” (Откр.11:18).

Първо е Сатанинският гняв (Голямата скръб), а след това е Божият гняв и съд над народите. Бог винаги има последната дума. 

40. Божият гняв ще бъде след Голямата скръб, като наказание за тези, които не “устоят докрай”. Това можем да видим от Откровение 14:9-12: 

“И друг, трети ангел, вървеше след тях и казваше със силен глас: Ако някой се поклони на звяра и на неговия образ и приеме белег на челото си или на ръката си, той ще пие от виното на Божия гняв, което е приготвено чисто в чашата на гнева Му; и ще бъде мъчен с огън и сяра пред святите ангели и пред Агнеца. И димът от тяхното мъчение ще се издига до вечни векове; и онези, които се покланят на звяра и образа му, няма да имат покой нито денем, нито нощем, нито кой да е, който приема белега на името му. Тук е нужно търпението на светиите, на тези, които пазят Божиите заповеди и вярата в Исус.”
41. Стиховете за скръбта и за гнева ясно ни говорят за две различни неща.

“През много скърби трябва да влезем в Божието царство” “ще ги прекарам като през огън”. “Които устоят до край ще бъдат спасени”.

“Защото Бог ни е определил не за гняв, а да получим спасение чрез нашия Господ Исус Христос” (1 Сол.5:9). “Исус... ни избавя от идващия гняв” (1 Сол.1:10). “Затова много повече сега, като се оправдахме чрез Неговата кръв, ще се избавим от Божия гняв чрез Него” (Римл.5: 9).

42. Голямата скръб и Божият гняв са два различни периода. Божият гняв никога няма да се стовари върху вярващите. Бог наказва, допуска преследвания и скръб “с цел изпитването на вашата вяра, която е по-скъпоценна от златото, което гине, но пак се изпитва чрез огън”. Ние сме инструктирани да очакваме “Неговия Син от небесата, който ни избавя от идващия гняв” (1 Сол. 1:10). Неговото идване следователно е “избавяне” от идващия гняв (1 Сол.5:9,11).
43. Ной, Лот, а по-късно и Израел в Египет, бяха запазени от Божия съд, така и Църквата ще бъде запазена от съд и ще бъде грабната преди гнева на Агнеца.

По времето на Антихрист ще има просперитет и хората ще бъдат впримчени в материалното. Ще бъде както по времето на Ной. Хората бяха заети с купуване и продаване, ядене, пиене и женитби и не разбраха за деня на погублението, когато Ной влезе в ковчега (грабването), и Божият гняв се изля при потопа. Лука в 21:34-36 ни предупреждава:

“Но бъдете внимателни, да не натежат сърцата ви от преяждане, пиянство и житейски грижи и онзи ден да ви постигне внезапно като примка; защото така ще дойде върху всички, които живеят по цялата земя. Но бдете винаги и се молете, за да успеете да избегнете всичко, което предстои да стане, и да застанете пред Човешкия Син”.
44. От Матей 24:29-31 разбираме, че идването на Исус за Църквата ще стане след Скръбта, но преди Гнева на Бога. Голямата скръб е до висока степен сатанинското подбуждане чрез “човека на греха”, докато “Божият гняв” е изцяло бедствие от самия Бог. В Данаил 7:21,25 ни се казва, че Антихрист ще изтощава светиите на Всевишния, а в Откровение 13:5-7 ни се казва, че той ще воюва против светиите.

45. Църквата ще бъде грабната преди изливането на Божия гняв. 

“Защото Бог ни е определил не за гняв, а да получим спасение чрез нашия Господ Исус Христос” (1 Сол.5:9). “Исус... ни избавя от идващия гняв” (1 Сол.1:10). “Затова много повече сега, като се оправдахме чрез Неговата кръв, ще се избавим от Божия гняв чрез Него” (Римл.5: 9). 

СРЕЩУ КОГО Е НАСОЧЕН БОЖИЯТ ГНЯВ?

46. Божият гняв е насочен срещу нечестивите. 

“Който вярва в Сина, има вечен живот; а който не слуша Сина, няма да види живот, а Божият гняв остава върху него” (Йоан 3:36; Римл.1:18; вж. също 2 Сол.1:7,8; Откр.6:16-17; 14:10; 16:19; 19:15).
47. Светиите ще бъдат запазени от гнева.
“А с упорството си и непокаяното си сърце трупаш на себе си гняв за деня на гнева, когато ще се открие праведната съдба от Бога, Който ще въздаде на всеки според делата му: вечен живот на тия, които с постоянство в добри дела търсят слава, почест и безсмъртие; а пък гняв и негодувание на ония, които са твърдоглави и не се покоряват на истината, а се покоряват на неправдата; скръб и неволя на всяка човешка душа, която прави зло, първо на юдеина, после и на гърка, а слава и почест и мир на всеки, който прави добро, първо на юдеина, после и на гърка” (Римл.2:5-10).

48. Светиите ще бъдат грабнати преди гнева: “и да очаквате Неговия Син от небесата, същия Исус, Когото възкреси от мъртвите, Който ни избавя от идещия гняв” (1 Сол.1:10).

При пришествието на Христос ще бъде както през Ноевите дни (Битие 6:1-12). Имаше засилена демонична дейност, действия срещу Бога, нечестие и зло, разврат и насилие и огромна благодат към праведния и непорочен остатък. И Бог каза на Ной, “Още седем дни и Аз ще направя да вали дъжд по земята”. През тези седем дни Ной трябваше да вкара в ковчега от всички чисти и нечисти животни, за да бъдат опазени за разплод. Това е една картина на Църквата, която ще бъде подготвена и запазена (Откр.3:10; 12:11) през 7-годишната скръб. В края на седемте дни дойде унищожението (Бит.7:10; Матей 24:29-31; Откр.6:12-17). Вратата се затвори (Бит.7:16; Матей 25:10; Лука 13:25). В седмия ден всички извори на голямата бездна се разпукнаха и небесните водопади се спуснаха. В същия този ден в ковчега влязоха Ной и синовете му и с тях трите му снахи. Водите на потопа заляха земята и ковчега се издигна над земята. От Божия гняв се избавиха всички тези, които влязоха в ковчега.

В края на Данииловата седмица или седмия ден, при седмата тръба светиите ще бъдат грабнати (издигнати) и запазени от гнева, който ще се излее при шестия печат. 

49. Исус ще се върне със Своите светии, за да извърши съд над нациите. “За тях пророкува и Енох, седмият от Адам: Ето, Господ идва с десетки хиляди Свои светии да извърши съд над всички и да обяви за виновни всички нечестивци за всички нечестиви дела, които в нечестие са направили, и за всички жестоки думи, които нечестивите грешници са говорили против Него” (Юда 14,15). 

Божият гняв ще бъде за кратко време (Исая 26:20,21).

“Ела, народе Мой, влез във вътрешните си стаи и затворете вратите след себе си; скрийте се за един малък миг, докато премине гневът. Защото, ето, Господ излиза от мястото Си, за да накаже жителите на земята за беззаконието им...” 

“И от времето, когато бъде премахната вечната жертва и бъде поставена мерзостта, която докарва запустение, ще има хиляда двеста и деветдесет дни. Блажен, който изтърпи и стигне до хиляда триста тридесет и петте дни” (Дан.12:11,12).

Преди Божия гняв Църквата ще бъде грабната в облаците и ще участва заедно с Човешкия Син (Откр.14:14; 15:2-4) в съда над нациите (Откр.16) и над църквата блудница (Откр.17-18). Тези, които се покаят по времето на Божия съд, ще влязат в Милениума. 

ЩЕ РАЗПОЗНАЕМ ЛИ ИДВАНЕТО НА ХРИСТОС?

50. Павел говори, че ще има възкресение на праведните и неправедните мъртви. Първото възкресение от Откровение 20:4-6 е възкресението на праведните при идването на Христос за Църквата преди Божия гняв. Неговото идване отново на земята е с всичките светии (Зах.14:5; Йоан 5:28-29; Лука 14:14; 1 Кор.15:51,52).
51. Христос ни подготвя чрез притчата за смоковницата, за да разпознаем времето. Забележете, че за деня и часа никой не знае. “Когато видите всичко това, да знаете, че Той е близо при вратата” (Матей 24:33).

“А за онзи ден и час никой не знае, нито небесните ангели, нито Синът, а само Отец” (Матей 24:36).

“Но вие, братя, не сте в тъмнина, за да ви постигне онзи ден като крадец” (1 Сол.5:4).

“Мнозина ще се чистят и избелят и ще бъдат опитани; а нечестивите ще вършат нечестие и никой от нечестивите няма да разбере; но разумните ще разберат” (Дан.12:10).

52. Точното време (денят и часът), когато Господ ще се върне, не ни е казано, но Христос ни дава белезите, за да бъдем бдителни и да се подготвим. Бог ни обещава, че няма да направи нищо, без да го изяви на слугите си.

“Наистина Господ Йехова няма да направи нищо, без да открие Своето намерение на слугите Си, пророците” (Амос 3:7).

53. Събитията са същите, както бяха при Ной, когато Божият съд се изля върху нечестивите: “Защото както и в онези дни преди потопа ядяха и пиеха, женеха се и се омъжваха, до деня, когато Ной влезе в ковчега, и не усетиха, докато дойде потопът и завлече всички, така ще бъде и пришествието на Човешкия Син” (Матей 24:38,39). Нечестивите не разбраха, но Ной знаеше и вярващите ще знаят, че денят за грабването е близо, след което ще се излеят чашите на Божия гняв. 

54. Христос ни казва да очакваме тези неща, “като очаквате и копнеете идването на Божия ден, поради който небето възпламенено ще се стопи и стихиите нажежени ще се разложат! “Затова, възлюбени, като очаквате тези неща, старайте се да бъдете чисти и непорочни пред Него, с мир в сърцата си” (2 Петр.3:12,14).
55. Ако през това последно време, в което живеем, има много антихристи, логично е да бъдем тук на земята и по времето на самия Антихрист. 

“Деца, последно време е; защото, както сте чули, че идва Антихрист, и понеже сега има много антихристи, от това знаем, че е последно време” (1 Йоан 2:18). 
56. В Библията се говори твърде много за Антихрист, за да не бъдат вярващите заблудени. Ако по времето на Голямата скръб Църквата е грабната, то тогава се обезсмислят Писанията. Тогава как да разбираме тези стихове в Даниил 7:21,25, “Гледах същия рог, като воюваше със светиите и превъзмогваше над тях”,  “ще изтощава светиите на Всевишния” и в Откровение 13:7, “И му бе позволено да воюва против светиите и да ги победи; и му бе дадена власт над всяко племе, език и народ.” 

Даниил 11:35, “Дори някои от разумните ще паднат, за да бъдат опитани, та да се очистят и да се избелят, до края на времето; защото и то ще стане в определеното време.”

“...те са единомислени и предават на звяра своята сила и власт; те ще воюват против Агнеца, но Агнецът ще ги победи, защото е Господ на господарите и Цар на царете; също и онези, които са с Него, ще победят, които са призвани, избрани и верни” (Откр.17:13,14).

57. Ако Христос, Който е главата, воюва, то тялото също воюва с Антихрист.

“На този, който победи ще дам да седне с Мен на Моя престол, както и Аз победих и седнах с Отца Си на Неговия престол.” (Откровение 3:21).

“А те го победиха чрез кръвта на Агнеца и чрез словото на своето свидетелство; защото не милееха за живота си дотолкова, че да бягат от смърт” (Откр.12:11). 

58. Светиите са насърчени да имат търпение по времето на Антихрист.

“Тук е нужно търпението на светиите, на тия, които пазят Божиите заповеди и вярата в Исуса” (Откр.14:9-12).

59. Повечето теолози са на мнение, че Онзи (2 Солунци 2:6,7), Който възспира беззаконния, може да бъде само Святият Дух. Буквалният превод е “Един, Който стои на пътя”. 
Святият Дух е Този, Който стои на пътя и възспира тайната на беззаконието. Причината е, че все още Църквата не е готова за гонението през последните времена. Затова ние трябва да приготвим вярващите за това усилно, но и славно време, след което Църквата ще бъде грабната в края на Голямата скръб, преди Божият гняв да се излее над земята.

“И сега знаете какво Го възпира да не се открие в своето време. Защото тайната на беззаконието вече действа, но не се открива, само докато се махне от онзи, който сега я възпира” (2 Солунци 2:6,7).

ТРЯБВА ЛИ ДА ДЕЛИМ ЦЪРКВАТА И ИЗРАЕЛ?

60. Ние не трябва да делим Църквата и Израел. Павел казва: първо юдеина, после и гърка. Израел е маслината, към която ние бяхме присадени. Христовото тяло не може да бъде разделено. То е единно тяло, където няма юдеин или грък. 

Бог “унищожи враждата, сиреч, закона със заповедите му изразени в постановления, за да създаде в Себе Си двата в един нов човек” (Еф.2:15).

“А ако първата част от тестото е свята, то и цялото тесто е свято; и ако коренът е свят, то и клоните са святи. Но ако някои клони са били отрязани и ти, като беше дива маслина, си бил присаден между тях и си станал съучастник с тях в тлъстия корен на маслината, не се хвали срещу клоните; но ако се хвалиш, знай, че не ти държиш корена, а коренът - теб” (Римл.11:16-19). 

Езичници и юдеи са едно общо Христово тяло - Църквата (Еф.2:14-18; 3:1-6). Невястата, жената на Агнеца е описана в Откр.21:10-27 като святия град Йерусалим, който се състои от 12 порти, дванадесетте племена на израелтяните, заедно с 12 основни камъка с имената на апостолите на Агнеца. Невястата на Агнето се състои от всички светии преди и след Христос.
61. Израел и Църквата
Тъй като скърбите се случват по време на Данииловата 70-та седмица, вярва се, че скърбите се отнасят само за Израел, но не и за Църквата. 

Но ако ние разделяме Църквата - Христовото тяло на две - на светии, грабнати преди Голямата скръб, и на светии, грабнати след Голямата скръб, това противоречи на учението на Църквата като едно тяло, при което няма грък и юдеин. 

Исус “унищожи враждата, сиреч, закона със заповедите му изразени в постановления, за да създаде в Себе Си двата в един нов човек”, която вражда разделяше езичници от евреи. По този начин Христос направи едно общо Христово тяло - Църквата (Еф.2:11-22; 3:1-6; Деян.7:38).
62. В Стария завет Израел е наричан Църквата, а в Новия завет Църквата е наричана с имена като Божия Израел, деца на Авраам, истински юдеи, дванадесетте племена (Яков 1:1), избраните пришълци (1 Петр.1:1), . 

“Това е онзи, който е бил в църквата в пустинята заедно с ангела, който му говореше на Синайската планина...” (Деян.7:38).

“И на всички, които живеят по това правило, мир и милост да бъде на тях и на Божия Израел” (Гал.6:16).

“Тогава знайте, че тези, които са с вяра, те са Авраамови деца” (Гал.3:7).

“Защото не е юдеин онзи, който е външно такъв, нито е обрязване онова, което е външно в плътта; а юдеин е този, който е такъв вътрешно...” (Римл.2:28,29).

“Ето, давам ти някои от онези, които са от синагогата на Сатана, които наричат себе си юдеи, а не са...” (Откр.3:9).

ИМА ЛИ СТИХОВЕ, КОИТО ДА НИ ГОВОРЯТ ЗА ГРАБВАНЕ ПРЕДИ СКРЪБТА?

63. В Откровение 4:2 Писанията ни казват, че Йоан е бил обзет от Духа. Също така в Откр.1:10; 17:3; 21:10 той също е бил обзет от Духа. Святият Дух показва на Йоан чрез видения това, което ще стане в последните дни, така че тези стихове не могат да ни говорят за грабване на Църквата. В противен случай би трябвало да има четири грабвания. 
64. Също така ще бъде неправилно да тълкуваме, че “Отворената врата на небето” означава грабването на Църквата, защото тогава останалата човешка история ще бъде без значение за вярващите. Причината за ужасните сцени на ездачи, змейове и зверове ще бъде единствено, за да сплаши и всее ужас и страх в сърцата на хората, за да могат те да решат да се присъединят към Църквата и да избегнат съда. Бог не действа по този начин. Той ни показа Своята любов на Голгота и ни остави ние сами да направим своя избор. Също така ние не знаем нищо за бъдещето. Ако Бог реши да отвори вратата и да отдръпне завесата, тогава скритите неща могат да ни бъдат изявени.
65. В Матей 24 глава Исус ни говори за последните времена, видени от земята, докато Йоан в Откровение 4 глава и след това говори за тях, видени от небето. Печатите, тръбите и чашите ни се откриват на небето и съвсем естествено е Йоан да възлезе на небето, за да участва в събитията. До 4 глава посланията са ясни, достъпни и разбираеми, докато след четвъртата глава виденията, които ни се откриват на небето, имат много символи и образи, които трябва да се тълкуват. Така че стиховете от Откровение 4:1,2 не могат да бъдат основателен аргумент, че Църквата е грабната на небесата. 
66. Книгата Откровение не споменава думата “църква” от 4 до 22 глава, поради която причина някои приемат, че Църквата ще бъде на небето, като предполагат, че през това време Бог довежда до пълното възстановяване на Израел и съда над земните нации. 

В книгата Естир Божието име не е споменато, но това не означава, че Бог не съществува. Така също, ако Божието общество не е споменато с думата “църква”, не означава, че то не съществува. Има много изрази в Откровение 4-та до 22-ра глава, които говорят за истинската Църква, и Божието слово ги споменава с думи като “светиите”, “избраните”, “слугите на Бога”, “тези, които пазят заповедите Му”, “тези, които пазят вярата в Исуса”, “облечени в бели дрехи”, “закланите за Божието Слово”, “служителите”, “голямо множество, облечени в бели дрехи”, “пророците”, “поклонниците”, “свидетелите”, “нашите братя”, “нейното потомство”, “изкупени”, “тези, които бяха победили звяра”, “народе мой” и т.н. 

В Откровение 1-3 глави е употребена думата “църква” (общество), поради това, че посланието е отправено към определена местна група в Ефес, Сардис и други конкретни места. Докато, в останалата част на Откровението, както и в целия Нов Завет откриваме по-често общите изрази за църква, като “светиите”, “избраните” и т.н. 
67. Ако приемем, че грабването става преди скръбта, ние разделяме Божието тяло на грабнати (Църквата) и оставени (Израел). Тогава излиза, че първите ще присъстват на сватбената вечеря, а оставените (Израел) няма. Това предположение е напълно абсурдно.

68. Ако предположим, че Църквата е грабната преди скръбта и е получила наградите, то тогава, кои са тези, които получават награда на пророци, на светии и на онези, които се боят от Божието име?

“Езичниците се разгневиха; но дойде Твоят гняв и времето да се съдят мъртвите и да дадеш наградата на служителите Си, пророците, и на светиите, и на онези, които се боят от Твоето име, малки и големи, и да погубиш тези, които унищожават на земята” (Откр.11:18). 

69. Ако допуснем, че Църквата е грабната преди скръбта, тогава срещу кого воюва Сатана в Откровение 12:17? 

“Тогава змеят се разяри против жената, та отиде да воюва против останалите от нейното потомство, които пазят Божиите заповеди и държат свидетелството за Исуса; и змеят застана на морския пясък.” 
70. Ако Църквата е грабната преди скръбта, то тогава се обезсмисля цялото това слагане на белези (чипове) на хората, за да не могат да купуват и да продават. Сатана не го е грижа за тези, които го следват. Цялата тази система с чиповете е създадена, за да бъде Църквата атакувана. 

“Ако някой се поклони на звяра и на неговия образ и приеме белег на челото си или на ръката си, той ще пие от виното на Божия гняв, което е приготвено чисто в чашата на гнева Му; и ще бъде мъчен с огън и сяра пред святите ангели и пред Агнеца. И димът от тяхното мъчение ще се издига до вечни векове; и онези, които се покланят на звяра и образа му, няма да имат покой нито денем, нито нощем, нито кой да е, който приема белега на името му. Тук е нужно търпението на светиите, на тези, които пазят Божиите заповеди и вярата в Исус.” (Откровение 14:9-12).
В заключение можем да кажем, че в Библията няма дори и един стих, който да подкрепя доктрината за грабване на Църквата преди Голямата скръб. 

МАТЕЙ 24 ГЛАВА И ОТКРОВЕНИЕ 6 ГЛАВА

Едно съпоставяне на Матей 24 глава и Откровение 6 глава ще ни открие много неща за последователността на събитията в последното време. Откровение 6 глава ни разкрива световното правителство на Антихрист, гонената Църква и Божият отговор към нечестивите.  
Предсказание за разрушаването на храма
1 И като излезе Исус от храма и си отиваше, учениците Му се приближиха да Му покажат зданията на храма.

2 А Той им отговори: Виждате ли всичко това? Истина ви казвам: Тук няма да остане камък върху камък, който да не се срине.
Три въпроса

3 И когато седеше на Елеонския хълм, учениците дойдоха при Него насаме и казаха: Кажи ни кога ще бъде това? И какъв ще бъде белегът на Твоето пришествие и за края на времето?
1 печат, бял кон - лъжерелигия, католицизъм, лъжепророкът, духовна власт (Отк.6:2; 17:1-5; Папата се облича в бяло, кардиналите в червено, епископите в мораво).
4 Исус им отговори: Пазете се да не ви заблуди някой (2 Сол.2:1-3).
5 защото мнозина ще дойдат в Мое име, като кажат: Аз съм Христос, и ще заблудят много хора.
2 печат, червен кон - войни, комунизъм, политическа власт (Отк.12:3,4; 17:3; червеният цвят е символ на комунизма, новата му форма е социализъм).
6 И ще чуете за войни и военни слухове; но внимавайте да не се смущавате; понеже тези неща трябва да станат; но това още не е краят.
1 и 2 тръба - 1 и 2 световна война (Отк.8:7-9).
7 Защото ще се повдигне народ против народ и царство против царство.
3 печат, черен кон - глад, капитализъм, икономическа власт (черният цвят е символ на капитализма, богатите стават все по-богати, бедните - още по-бедни)
7 ...и на разни места ще има глад...
4 печат, блед кон - резултат, смърт и ад (смъртта е погълнала през миналия век 1,5 млрд. души; смъртта е свързана с тялото, а адът - с духа и душата)
7 ...мор (СИ) и земетресения. 8 Но всичко това ще бъде само начало на страданията.
5 печат - страдания на Църквата (Йоан 16:33).
9 Тогава ще ви предадат на мъки и ще ви убият; и ще бъдете намразени от всички народи заради Моето име.
10 И тогава мнозина ще се заблудят и един друг ще се предадат, и един друг ще се намразят.

11 И много лъжепророци ще се появят и ще заблудят мнозина.

12 И понеже ще се увеличи беззаконието, любовта на мнозинството ще охладнее.

13 Но който устои до край, той ще бъде спасен.

14 И това благовестие на царството ще бъде проповядвано по целия свят за свидетелство на всички народи; и тогава ще дойде краят.
Голямата скръб - управление на Антихрист, сатанинският гняв, гонение на Израел и Църквата (избраните) (Дан.7:21,25; Отк.13:5,7).

15 Затова, когато видите мерзостта, която причинява опустошение, за която говори пророк Даниил (9:27), стояща на святото място (който чете, нека разбира),

16 тогава онези, които са в Юдея, нека бягат по планините;

17 който се намира на покрива) на къщата, да не слиза да вземе нещата от къщата си;

18 и който се намира на нивата, да не се връща назад да взема дрехата си.

19 А горко на непразните и кърмачките в онези дни!

20 И се молете да не се случи бягането в зима или в съботен ден,

21 защото тогава ще има голяма скръб, небивала от началото на света досега и каквато няма да има.

22 И ако не се съкратяха онези дни, не би се избавил никой, но заради избраните (Римл.8:33; 11:7; 1 Петр.1:1-2; Кол.3:12) онези дни ще се съкратят.

23 Тогава, ако ви каже някой: Ето, тук е Христос, или: Там е, не вярвайте.

24 Защото ще се появят лъжехристи и лъжепророци, които ще покажат големи знамения и чудеса, така че да заблудят, ако е възможно, и избраните.

25 Ето, предсказах ви.

26 И така, ако ви кажат: Ето, Той е в пустинята - не излизайте; или: Ето, Той е във вътрешните стаи - не вярвайте.
Пришествието на Господ Исус Христос

27 Защото както светкавицата излиза от изток и се вижда до запад, така ще бъде пришествието на Човешкия Син.

28 Където бъде трупът (отстъплението), там ще се съберат и орлите (Божиите наказания).

6 печат - Божият гняв, съд на света и на блудницата (Църквата е грабната, Отк.7:9-17)
29 А веднага след скръбта на онези дни слънцето ще потъмнее, луната няма да даде светлината си, звездите ще падат от небето и небесните сили ще се разклатят.
7 тръба - Грабването (1 Сол.1:10; 5:9,11; Отк.10:7; 20:4,5; 1 Кор.15:51,52; 2 Сол.2:1-3)
30 Тогава ще се яви на небето знамението на Човешкия Син; и тогава ще заплачат всички земни племена, като видят Човешкия Син, идващ на небесните облаци със сила и голяма слава.

31 Ще изпрати Своите ангели със силен тръбен звук; и те ще съберат избраните Му (Римл.11:7) от четирите посоки, от единия край на небето до другия.
7 печат - мълчание (Откр.8:1; 1 Кор.2:9)

Следват предупреждения, свързани главно с грабването, които да ни помогнат да се приготвим за последното време.

Смокинята, символ на Израел

32 И научете притчата от смокинята: Когато клоните й вече омекнат и развият листа, знаете, че лятото е близо.

33 Също така и вие, когато видите всичко това, да знаете, че Той е близо при вратата.

34 Истина ви казвам: Това поколение няма да премине, докато не се сбъдне всичко това.

35 Небето и земята ще преминат, но Моите думи няма да преминат.
Денят и часът са неизвестни

36 А за онзи ден и час никой не знае, нито небесните ангели, нито Синът, а само Отец.

Ноевите дни - Лука 17:26-33

37 И както стана в Ноевите дни, така ще бъде пришествието на Човешкия Син.

38 Защото както и в онези дни преди потопа ядяха и пиеха, женеха се и се омъжваха, до деня, когато Ной влезе в ковчега,

39 и не усетиха, докато дойде потопът и завлече всички, така ще бъде и пришествието на Човешкия Син.
Двама на нивата

40 Тогава двама ще бъдат на нивата; единият ще бъде взет, а другият ще бъде оставен.
Две жени в мелницата

41 Две жени ще мелят на мелницата; едната ще бъде взета, а другата ще бъде оставена.
Христос идва като крадец

42 Затова бдете, защото не знаете в кой ден ще дойде вашият Господ.

43 Но това да знаете, че ако стопанинът би знаел в кой час ще дойде крадецът, би бдял и не би оставил да му подкопаят къщата.

44 Затова бъдете и вие готови; защото в час, в който не мислите, Човешкият Син иде.
Верният слуга

45 И така, кой тогава е верният и разумен слуга, когото господарят му е поставил над останалите слуги, за да им дава храна навреме?

46 Блажен е онзи слуга, чийто господар, като си дойде, го намери, че прави така.

47 Истина ви казвам, че ще го постави над целия си имот.
Злият слуга

48 Но ако онзи слуга е зъл и каже в сърцето си: Господарят ми се забави,

49 и той почне да бие съслужителите си и да яде и пие с пияниците,

50 господарят на онзи слуга ще дойде в ден, когато той не го очаква, и в час, който той не знае,

51 и като го накаже сурово, ще определи неговата участ с лицемерите; там ще бъде плач и скърцане със зъби.

ПОДГОТОВКА ЗА ИДВАНЕТО НА АНТИХРИСТ

Ключът за разбиране на събитията от Откровение, 6 глава, които са подготовка за идването на Антихрист, се намира в Матей, 24 глава. Много от нещата, характеризиращи Голямата скръб, са съществували в някаква степен в човешката история, но тогава те ще се проявят в своята кулминация. Хората от църквата също ще преживеят скръб, но тя се различава от гнева, който ще се излее върху света, отхвърлил Божия Син.

Първият печат, белият кон, символизира лъжерелигията, за която ни предупреждава Христос: “Пазете се да не ви заблуди някой; защото мнозина ще дойдат в Мое име, като кажат: Аз съм Христос. И много лъжепророци ще се появят и ще заблудят мнозина. И ще покажат големи знамения и чудеса, така че да заблудят, ако е възможно, и избраните.”

Вторият печат, червеният кон, символизира мира и войната. “И на яздещия на него бе дадено да вдигне мира от земята, така че човеците да се избиват един друг; и му бе даден голям меч.” Големият меч говори за свръх въоръжаването на народите. Исус ни казва: “И ще чуете за войни и военни слухове; и ще се повдигне народ против народ и царство против царство.”
Третият печат, черният кон, ни говори за глад и усилни времена. Христос ни предупреждава за тези оскъдни и скъпи времена и че на разни места ще има глад - време, в което ще се борим за нашето оцеляване.

Четвъртият печат ни разкрива бледия кон, чийто ездач е Смъртта, и Адът вървеше след него, и имаха власт над четвъртата част от земята да умъртвят с меч, с глад, с мор и със земните зверове. Исус ни предупреждава за епидемии и масово измиране на хора (Матей 24:7). През миналия век смъртта е погълнала около 1,5 млрд. души чрез войните, чистките на Сталин, Хитлер и Мао Дзедун, морът и абортите.

При петия печат Йоан видя обезглавените за Божието слово, което опазиха или това е страдащата Църква (Матей 24:14). В Откр.7:1-17 ни се дава отговорът на въпроса: Кой може да устои? (Откр. 6:17). Подпечатаните от Израел (Бог вижда Църквата Си като Израел или питомната маслина към която ние бяхме присадени) са 12 х 12 000 (числото е символично). Спасените са едно неизброимо множество. Христос ни говори също за преследване на християните и юдеите, които по време на Голямата скръб ще бъдат избавени, пречистени и спасени. “Тогава ще ви предадат на мъки и ще ви убият; и ще бъдете намразени от всички народи заради Моето име. И това благовестие на царството ще бъде проповядвано по целия свят за свидетелство на всички народи; и тогава ще дойде краят.”

При шестия печат има изливане на Божия гняв: “И стана голям трус; слънцето почерня като траурна дреха и цялата луна стана като кръв.” В Матей 24:29 Исус ни говори за същите неща: “А веднага след скръбта на онези дни слънцето ще потъмнее, луната няма да даде светлината си, звездите ще падат от небето и небесните сили ще се разклатят.” Матей 24:30,31 и Откр.6:15-17 ни говорят, че Господ идва отново!

В Захария, 6 глава, виждаме картината на четири вида коне. Тълкуванието в 5 стих е, че те са четирите духове. Тези четири духове в крайна сметка ще подготвят идването на Антихрист чрез обединяването на духовната, политическата и икономическа власт. В Откровение, 6 глава откриваме, че тези духове са католицизмът - инициатор на икуменическото движение и в крайна сметка на “единната световна религия”; комунизмът, който е причина за най-много войни в историята на човечеството; и капитализмът, в чиито ръце е съсредоточена цялата икономическа власт. Лъжепророкът ще бъде от Ватикана, правителството на Антихрист ще бъде социалистическо, а икономиката - капиталистическа. Резултатът обаче за тези, които следват Христос, е вечен живот, а които следват духа на Антихрист, е смърт и ад. Защото Христос е Истината, а Антихрист - лъжата, Христос е Мирът, а Антихрист - войната, Христос е Хлябът, а Антихрист - гладът, Христос е Животът, а Антихрист - смъртта.

КАКТО В ДНИТЕ НА НОЙ

Матей 24:36,37: “А за оня ден и час никой не знае, нито небесните ангели, нито Синът, а само Отец. И както стана в Ноевите дни, така ще бъде пришествието на Човешкия Син”.
Поквара и насилие са характеризирали времето на Ной. Днес това отново се повтаря и ние сме свидетели на огромно насилие и неморалност всред човечеството. Разказът за това “Както стана в Ноевите дни” има директно приложение днес. Ако ние се върнем в началото на Библията, ще открием много знаци и предупреждения, които се отнасят и за сегашното време. 
Божията творческа седмица при сътворението беше шест дни и на седмия ден Бог си почина от делата, които извърши. Приема се, че Божият план за човечеството е един период от 7000 години или това е Божията пророческа седмица, в която един ден за Господа е като 1000 години (2 Петр.3:8). Този период може да се раздели на три по-малки периода с по около 2000 години всеки един от тях, плюс хилядогодишното царство.

Първият благодатен период е близо 2000 години.
Адам живя 930 години. 124 години по-късно се ражда Ной. Енох живя 365 г. и Господ го взе точно 58 г. след смъртта на Адам. Цифрата 58 е важна за последното време. Ной беше на 480 г., когато Бог изяви съд над земята. Имаше след това 120 години благовремие за покаяние и спасение.
“И тогава рече Господ: Духът, който съм му дал не ще владее вечно в човека; в блуждаенето си той е плът; затова дните му ще бъдат сто и двадесет години” (Битие 6:3).
Ной е на 500 години, когато му се раждат деца и на 600 години, когато Бог затвори ковчега и се изля Божият гняв върху рода на непокорните. След потопа Ной живя 350 г. и умря на 950 годишна възраст. Имаме 2006 години от Адама. Завършва първият период на човечеството. 
Вторият благодатен период е също 2000 години.
58 години преди края на първия период се ражда Авраам, баща на еврейската нация. Започва вторият период на човечеството. Имаме застъпване от 58 години. Същите години ги откриваме при грабването на Енох или 58 г. след смъртта на първия Адам. Интересното е, че Аврам е роден 1948 години след Адам и става отец на еврейския народ. Вторият период приключва с разпръсването на евреите през 70 г. сл.Хр. 

Третият благодатен период е отново 2000 години.

Третият период за човечеството започва при раждането на Месията. Приключването на периода с Израел, разрушаването на Йерусалим и разпръсването на евреите по целия свят става в 70 г. след Христа. 58 години преди това, Исус е на 13 години, възраст, за която евреите смятат, че децата вече са отговорни за себе си. (Има две дати, за които се приема, че Исус се е родил и това са: 4 г.пр.Хр. и 1 г. пр.Хр., по времето на Квириний - управител от 7-ма до 3-та година пр.Хр. и втори път управител на Сирия от 3-та до 1-ва г. пр.Хр.). Отново можем да предположим, че има застъпване от 58 години, както е при раждането на Авраам и смъртта на Ной, представител на първата благодатна епоха. 

Интересното е, че историята с числата се повтаря. Както Авраам се ражда 1948 години след първия Адам, така и Израел, 1948 години след раждането на Втория Адам, втори път се ражда като нация, когато на 29 ноември 1947 г. ООН решиха да се създаде Израелската държава отново. Шест месеца по-късно, на 14 май 1948 г., официално Израел прокламира себе си като независима държава. Знаем, че еврейската Нова година започва в началото на есента, така че двете дати, според еврейското летоброене, се случват в една и съща година. 

Ако допуснем същото застъпване от години - 58, както е при Авраам и Ной, при първото идване на Месията и края на еврейската нация като държава в 70 г. сл.Хр., то тогава, ако прибавим тези години към 1948, годината на създаване на втората Израелска държава, получава се 2006 година като край на периода на благодатта и грабване на светиите. 

Животът на Мойсей, преобраз на еврейската история
Животът на Мойсей се състои от три периода по 40 години, който е преобраз на 40 юбилея по 50 г. (Левит 25:10,11), което прави 2000 години.
Първите 40 години от живота на Мойсей минават в присъствието на езическия фараон. Това е картина на евреите живели под управлението на езическите царства близо 2000 години. 
Вторите 40 години Мойсей е овчар в подножието на планината. Това е картина на евреите за близо 2000 г., призовани да бъдат отделен народ, водени от Бога чрез избрани пастири и съдии.

Третите 40 години Мойсей се връща в Египет, за да изведе Божия народ от робство. Но те отхвърлят обещанията поради съмненията си и затова се скитат в пустинята 40 години. Това е картина на евреите отхвърлили поканата на Месията за спасение и пръснати между езическите народи в продължение на близо 2000 години.
От всичко това разбираме, че времето за идването на Месията вече се е изпълнило. В двете притчи на Исус, в Матей 24:48 и 25:5, обаче е казано, че Младоженецът (Господарят) се забави. 

ЗАЩО? Защото Църквата все още не е готова за това последно време. 

Молитвата ни е: “Господи, помогни ни да разбираме и разпознаваме последните дни, за да се подготвим за тези усилни времена, които идват, а също така и за най-славното събитие - Твоето Второ идване”. 

Книгата Даниил беше запечатана, но Откровението е отворена книга, защото времето е близо. 

“Утешителят, Святият Дух, Когото Отец ще изпрати в Мое име, Той ще ви научи на всичко и ще ви напомни всичко, което съм ви казал” (Йоан 14:25,26).
Откровение 3:3 и Лука 12:39,40 предупреждава хладките християни и невярващите: 
“И тъй, ако не бодърстваш, ще дойда като крадец; и няма да знаеш в кой час ще дойда върху теб”.
“Но това да знаете, че ако домакинът беше знаял в кой час щеше да дойде крадецът, бдял би и не би оставил да му подкопаят къщата. Бъдете, прочее, и вие готови; защото в час, когато го не мислите, Човешкият Син ще дойде”.
ПРИЛОЖЕНИЕ А 

МИЛАРД ЕРИКСЪН ЗА ГРАБВАНЕТО

Проф. д-р Тотю Коев препоръчва на българските читатели трудът на Милард Ериксън - “Християнско богословие”, издание на “Нов човек”, 2000 година. В раздела “Последните неща” Милард пише:

“Когато преценим всички съображения, има няколко причини, поради които позицията за грабване след Голямата скръб се явява най-вероятна:

1. Позицията за грабване преди Голямата скръб включва няколко отличителни черти, които изглеждат доста изкуствени и им липсва библейска подкрепа. Разделянето на Второто идване на два етапа, постулирането на три възкресения и строгото разграничение на националния Израел от Църквата са трудно доказуеми чрез Библията. Твърденията на възгледа за грабване преди Голямата скръб, че пророчествата, свързани с националния Израел, ще се изпълнят извън Църквата и съответно Милениумът ще има решително юдейски характер, не могат да бъдат съгласувани с библейските описания за фундаменталните промени, които ще настъпят с въвеждането на Новия Завет.

2. Няколко специфични есхатологични пасажа се тълкуват по-добре на основата на грабване след Голямата скръб. Тези пасажи включват свидетелства, че избраните личности ще присъстват по време на Голямата скръб (Мат. 24:29-31), но ще бъдат запазени от нейната жестокост (Откр. 3:10), описания на феномени, които ще придружават явяването на Христос, и стиховете за среща във въздуха (1 Сол.4:17).
3. Общото откровение на библейското учение отговаря по-добре на грабване след Голямата скръб. Например Библията е пълна с предупреждения за изпитания и трудности, през които трябва да преминат вярващите. Тя не обещава спасяване от трудностите, а сила да ги търпим и преодоляваме.”
ПРИЛОЖЕНИЕ Б 

ПОСЛАНИЕ НА ЛАНС ЛАМБЪРТ

Послание на Ланс Ламбърт изнесено на конференцията в Йерусалим през юни 2003 година. 
“Не се съмнявам, че грабване ще има. Но доколкото виждам във Второ Солунци Антихрист ще се появи преди грабването. Доколкото разбирам, ние също ще участваме в Голямата скръб. Знам, че някои хора много ще се разстроят, чувайки ме да казвам това. Толкова е хубаво да си мислим, че ще избегнем всичко. Разбира се, Израел ще страда. В известен смисъл на евреите им се пада. Но всички вярващи ще бъдат опазени... Безсмислици. Ако вие и аз нямаме достатъчно дълбоки корени, за да можем да посрещнем бурите, ще изпаднем в паника още в самото начало. Дори ще изгубим вярата си, защото винаги сме си мислили, че Бог няма да ни накара да преминем през нещо подобно. Приятели, вярвам, че идват трудности в икономически, социален, политически, военен и физически план...”
ПРИЛОЖЕНИЕ В 

ГРАБВАНЕТО
(Рик Джойнър, цялата статия за Грабването)
Думата “грабване” (в анг. език думата означава блаженство) не може да се намери в Писанията. Това е съвременен израз, използван, за да обясни събитието, което ще се случи при второто идване на Христос, когато живите светии ще се “преобразят” в безсмъртни тела и ще бъдат взети при Господ във въздуха (вж. 1 Коринтяни 15:51-54 и 1 Солунци 4:15-17). Очевидно е, че това вземане е буквално преместване на телата от земята в небесата и че тялото се променя в духовно тяло, и след което “вярващите ще бъдат с Господа”. Но що се отнася до събитието преди това, наречено “Голямата скръб”, няма точно библейско описание.
Популярната теория за грабването “преди Голямата скръб” не може да се намери в Църквата преди 1830 г. и може да се проследи само от “виденията, откровенията и пророчествата” на една-единствена жена - Маргарет Макдоналд от Шотландия. Тази нова теория по-късно се популяризира от Едуард Айрвинг, Джон Дарви и по-късно от Скофийлд. Доктор Робърт Нортън, който публикува откровенията на Маргарет Макдоналд в две книги, забелязва, че тя е първата, която разделя идването на Христос на две части. (В резултат на което се появява тази доктрина за грабването преди скръбта.)

Някои от най-известните проповедници и учители през последния век и половина са прегърнали и са разпространили тази доктрина. Но мнозина не са я приели, като добре известните и уважавани проповедници Спърджън, Чарлз Фини, Джордж Мюлер, Морган и множество съвременници, които застават срещу нея, след като тя е разпространена. Велики и забележителни реформатори, проповядващи доктрини и заключения точно противоположни на тази теория, преди тя да бъде установена, са Мартин Лутер, Джон Уиклиф, Уилям Тиндем, Джон Калвин, Джон Нокс, Матю Хенри, Джонатан Едуардс, Джон Уесли, Джордж Уайтфийлд и Дейвид Брейнър. Заради нейния спорен произход и неяснота, с която обяснява всяко положение, установено в Библията, зрелите лидери в Църквата, независимо от тяхното отношение към тази доктрина, почти никога не са я използвали като тест за правдоподобност.
Цялата Библия е свидетелство за Божието надмощие и победа в изпитанията. Църквата ще влезе в най-голямата слава, когато светът ще бъде в най-голяма скръб. Тогава тя ще иска да остане и да се подвизава в доброто воинстване. Даже и през най-ожесточеното гонение в историята, Църквата ще надделее и ще поведе творението към освобождението от оковите. “Всичко съдейства за добро на тези, които са възлюбили Бога, и които са призовани според Неговото намерение” (Римляни 8:28). Всичко, дори и голямата скръб! Това ще бъде най-великият час на Църквата и най-великата нейна победа. “Във всичко това ставаме повече от победители чрез Този, Който ни е възлюбил” (Римляни 8:37). “Той винаги ни води в победително шествие в Христос” (2 Коринтяни 2:14).
Това не е време да се бяга, а време, когато Църквата ще извади своя духовен меч и ще атакува стратегиите и крепостите на врага. Доктрината за грабване преди скръбта е допринесла единствено за развиване на отстъпническа нагласа в Църквата, но тя повече няма да успее. Това робство ще бъде отмахнато от превъзходството на нарастващата Църква, както Господ извика чрез Исая:

“Стани, свети, защото светлина дойде за тебе и славата Господна те осия, защото ето, тъмнина ще покрие земята и мрак племената, а над теб ще осияе Господ и славата Му ще ти се яви” (Исая 60:1,2).
По същото време, когато дълбока тъмнина покрива земята, Господ ще осияе със Своята слава хората Си. Това ще бъде времето на най-големия конфликт между светлината и тъмнината и светлината ще победи. Както апостолът каза: “През много скърби трябва да влезем в Божието Царство” (Деяния 14:22). Страданията са вратата, през която ще влезем в Царството. Това е най-великото време в историята, в което можем да живеем и да служим на Господа! Пророци, светии и праведни хора от древни времена са жадували да видят това, което последното поколение ще види. Да бъдеш тук и да си част от него, е най-великата чест, която Господ може да ни даде. Нека да се възползваме от тази велика възможност!
Придържането на вярващия към някоя или към всичките теории, които засягат времето на това събитие, не трябва да бъде тест за истинност или за библейска достоверност. Разделението около такива доктрини само показва нашето невежество и незрялост. Като вярващи ние трябва да бъдем освободени, да бъдем убедени в собствените си сърца за тази или за други доктрини, които не са съвсем ясно обяснени в Библията. Някои теории, които възникнаха като опоненти на теорията за грабването преди скръбта, са не по-малко прибързани и разрушителни. По същия начин преподчертаването на тази защитна теория е довело до широкото разпространение на “склонността за отстъпничество и фатализъм” в Църквата, което е също толкова пагубно.

Не трябва да се задълбочаваме върху теорията за грабването преди скръбта, а по-скоро да обърнем внимание на този отстъпнически манталитет, който е поробил Църквата. В цялата Библия се говори, че Господ дава на Своите хора победа над света като свидетелство за победата Си над този свят. Той не е планувал да си вземе хората, когато нещата станат напечени. Затова към всяка църква в Откровение призивът беше “да устоят”. Като християни винаги трябва духовно да бъдем подготвени за гонения и скръб. Нашият “Армагедон” може да дойде на следващия светофар. Милиони християни от този век са преминали през нечовешки мъки и страдания за името на Исус. Дали това е било “скръбта” или не, малко е засягало родителите, които са гледали как децата им умират от глад заради вярата им в Христос. Ние живеем на територията на врага. “Целият свят лежи в лукавия” (1 Йоан 5:19).

Може би най-голямата сатанинска и иронична заблуда е, че докато децата на християните са отвличани за жертвоприношение в сатанински ритуали, както в САЩ, така и в други развити западни страни, ислямът става най-бързо разпространяващата се религия. Изграждането на джамии става много по-интензивно, отколкото се градят църкви. Ислямът има намерение за световно господство. (Ислям означава “покорство, подчинение” и целта е да бъдат подчинени всички на тази вяра.) В същото време християните се разделят на групи и се наричат “лъжеучители” само заради различията си относно грабването. Ангелите сигурно класифицират това като най-голямата глупост, която някога е извършвана от заблудените хора. В тези времена, когато тъмнината става по-голяма, такива глупости ще струват твърде скъпо на Църквата.”

ПРИЛОЖЕНИЕ Г

РЕАЛНОСТТА, ПРЕД КОЯТО ЩЕ СЕ ИЗПРАВИМ СЪВСЕМ СКОРО!

Здравейте приятели! Желая да споделя с вас една информация, която е твърде важна, за да я пренебрегнем и е достатъчно касаеща и драматична за бъдещето и съдбата на всеки от нас. Аз, Теофил , създателя на сайта “ТЕОСФЕРА” www.teosfera.narod.ru пребивавайки в Испания съм свидетел за следните новини, съобщени по телевизията и радиото. Обобщавам накратко: 
“От месец март 2008 г. започва имплантация на населението на “Дигитален Ангел” - МИКРОЕЛЕКТРОНЕН ЧИП-ИМПЛАНТ с големината на оризово зърно, която трябва да завърши до края на същата година. Предназначението на Digital Ангел е да замени всички налични документи за самоличност, а така също и всички банкоматни и кредитни карти. Имплантацията на Digital Ангел е задължителна и се извършва върху дясната ръка или челото. Digital Ангел заменя необходимостта от използване на пари в брой, като всякакъв вид плащания ще се извършват по електронен път. Ръководителите на всички развити страни са взели решение за повсеместно въвеждане и имплантиране на Digital Ангел на цялото население по света и това ще бъде осъществено в най-кратки срокове (по всяка вероятност до 2010 г.). Понастоящем се изчаква избирането и установяването на власт на ЧОВЕКА, който ще оглави вече функциониращата система и ще я задейства в пълните й възможности. Digital Ангел е Чип съдържащ идентифицираща приносителя си информация и постоянно излъчван идентификационен код-номер за всеки човек, ретлансиращ се от СРЗ-сателити към Глобалният СВЕТОВЕН МЕГА-компютър (БЕАСТ - преведено “ЗВЯРА”) намиращ се в Люксембург (Белгия). Идеята е, че имплантирането на Digital Ангел ще изключи изгубването от човек на каквито и да било документи, удостоверяващи идентичността, образованието, криминалното минало, здравното осигуряване, финансовото състояние и др. Увеличава се сигурността на хората срещу отвличане, тъй като местонахождението на всеки се следи постоянно от GPS-сателити. Финансовите злоупотреби са изключени, тъй като при изваждане на ИМПЛАНТА от тялото на човека, той спира да функционира, а към глобалния компютър се изпраща съобщение, че той е вън от тялото му. Digital Ангел осигурява също откриването на изгубени хора, а също и свързва пациентите с компютъра на личните им лекари, като изпраща информация за тяхното здравословно състояние (кръвно налягане, сърдечен пулс, кръвна захар и др.)”.

Изложената по-горе информация е тази, която е популярна и излагаща единствено предимствата на Digital Ангел, които биха ни убедили да го приемем в тялото си и така да добавим още малко “сигурност” в нашия несигурен свят. А сега желая да ви запозная с информацията, която никой пропагандатор и реклама на Digital Ангел няма да разкрият пред нас обикновените и не чак толкова обикновени хора! Фактите са истински и са следните: 

Без наличието на Digital Ангел, вие няма да можете да продавате (осъществявате собствен бизнес) и да купувате, тъй като всеки друг метод за разплащане ще бъде изключен и направен излишен. Това положение ще направи живота ви изключително труден и преследван при положение, че откажете имплантацията на СНIР666. Въпреки това вие ще бъдете истински духовно и психически свободен за този кратък 3,5 годишен период на Digital Ангел, краят на когото ще завърши с унищожаването на Новия световен ред на Антихрист и установяването на Божието управление на земята с Второто пришествие на Исус Христос. Библейското значение на “края на света” не е унищожение на земята и хората по нея, но е унищожение на злото и злата политика на власт на земята и установяването на Божието управление на мир и любов!

1. Чип имплант - Digital Ангел е с двустранна връзка между човека приносител и Световния мегакомпютър - “БЕАСТ”.
2. В Digital Ангел е вложена технология позволяваща ПСИХИЧЕСКИ КОНТРОЛ над мислите и убежденията на хората.

3. Постоянно излъчвания идентификационен номер за всеки човек е различен, освен първите три кодови цифри, които са “666”.

4. Числовият код, който активира световния компютър в Люксембург е 666.
5. Информацията за всяка банкова сметка, с която вие боравите чрез вашите кредитни и банкоматни карти или Digital Ангел по целия свят се съхранява и обработва от Мегакомпютъра “БЕАСТ” в Люксембург, и номера на вашата сметка започва с 666, като представлява осемнадесет цифрен код, съдържащ три групи от по шест цифри. Първите три са 666, след това кода на вашата област в света и накрая - вашият индивидуален номер.
6. При повреда във вашият Digital Ангел (която се предполага, че е изключена) вие ще получите силноболезнена и обезобразяваща язва по цялото тяло.

7. Чрез Digital Ангел, вие ще се превърнете в киборг-биоробот, част от МАТРИЦАТА. От една страна ще бъдете изцяло под психическия контрол на една сатанинско-технологична система, удовлетворяваща интересите на господарите на Новия световен ред начело с АНТИХРИСТ! От друга страна технологията - Digital Ангел представлява в същността си форма на ДУХОВЕН ВАМПИРИЗЪМ, изсмукваща вашата жизнена духовна сила, превръщайки ви в ЗОМБИ. Жизнената духовна сила, която господарите на Новия световен ред ще придобият чрез Digital Ангел, ще им даде свръхестествена демонична власт над човечеството.

8. Приемането на Digital Ангел като имплант във вашето тяло ще бъде най-арогантният акт на БОГОХУЛСТВО И ПОКЛОНЕНИЕ ПРЕД САТАНА, следствието на което е вечната погибел на човешката душа!

Всичко споделено дотук е от позицията ми на християнин: 
Първо, защото съм християнин! И Второ, защото днешната и утрешната реалност е изпълнение на предсказанията, записани в Библията, в Откровение на Йоан 13 гл. и много други библейски пасажи! Никоя друга книга освен Библията не предсказва с такава поразителна точност случващото се днес, и ако подминем с присмех и неверие информацията и решенията, пред които се изправяме днес и утре, то отговорността за предстоящия ужас ще си бъде само наша! Аз вярвам и се надявам, че мнозина от вас, които прочитате написаното тук, ще вземете правилното решение, когато дойде момента.
НА СЛЕДНИТЕ ДВА АДРЕСА ВИЕ ЩЕ ВЛЕЗЕТЕ В САЙТ, КЪДЕТО ЩЕ БЪДЕТЕ ЗАПОЗНАТИ НАЙ-ПОДРОБНО И РЕАЛИСТИЧНО С ПОСТОЯННО ОБНОВЯВАЩАТА СЕ И АКТУАЛНА ИНФОРМАЦИЯ, СВЪРЗАНИ С НОВИЯ СВЕТОВЕН РЕД НА АНТИХРИСТ И БЕЛЕГА НА ПРЕКЛОНЕНИЕТО ПРЕД НЕГО - ПРИЕМАНЕТО НА СНIР666:
На адрес: http://webtranslation.imtranslator.net/ се намира транслатор-преводач, с които можете да превеждате цели интернет страници, въвеждайки адреса на интересуващата ви страница и определяйки от какъв и на какъв език желаете превода. Най-близкият до българския език, на който можете да превеждате цели интернет страници е руският, понеже няма с български превод.

Би било добре, ако вие изучавате и разпространявате тази информация с приложените линкове.

БОГ ДА ВИ БЛАГОСЛОВИ! Теофил

КОЛКО ПОСЛЕДНО Е ВРЕМЕТО В КОЕТО ЖИВЕЕМ?

“До края на този век (2000 г. сл. Хр.) ще бъде установено първото в историята на човечеството световно правителство. Единното световно управление е неизбежно.” 

Папа Йоан Павел II 

(От книгата “Ключовете на тази кръв” Малахи Мартин)

Планетата ни още през миналия век (1954 г.) е разделена на десет административни области от Римския клуб и Тристранната комисия. Предвиждат се пет града да бъдат избрани за световни столици, като един от тях ще стане главната столица на света.

През 1993 година, списание Parade помества на корицата си снимка на Папа Йоан Павел II заедно с думите му: “Йерусалим ще стане град на мира, столицата на света.” Според папата историческото съгласие вече било подписано между Израел и Ватикана.

Първите три области са определени за център на властта на земята - икономическа, политическа и военна. Бордът на световното правителство е G-8. Десетте области се споменават като царства, а ООН се предвижда да бъде преименувана във Федерация Земя.

1. Северна Америка

2. Европейският съюз

3. Япония

4. Австралия и Южна Африка

5. Русия

6. Южна Америка

7. Средният Изток

8. Централна Африка

9. Далечният Изток

10. Китай

Г-н Гари Ка, виден деец от правителствените кръгове на САЩ и на очертаващите се лидери на Америка, е християнин и познава библейските пророчества. Той огласява едно писмо от 12 декември, 1990 година.

“До всички президенти, министър-председатели, короновани глави, глави на правителства и национални парламенти,

Ние сме убедени, че за да решим глобалните проблеми с мирни средства и да управляваме човешките дела на земята разумно, е необходимо учредяването на едно световно федерално правителство и се обръщаме към вас, за да го подкрепите.”

Какво казва Библията по този въпрос?

В Данаил 7:23 се казва, че четвъртият звяр “...ще погълне целия свят, и ще го стъпче и разтроши”. Стих 24 ни говори за десет царе: “А за десетте рога, те са десет царе, които ще се издигнат от това царство; и след тях ще се издигне друг, който ще се различава от първите и ще покори трима царе”.

Откровение 13:1 потвърждава: “И видях звяр, който излизаше от морето (морето на нациите), и имаше десет рога и седем глави...”
Божието слово казва, че ще има десет нации. 

Колко точно се осъществяват пророчествата на Данаил и Откровение!

Глобалистите предлагат десет личности, които да управляват десетте области на земята. Техният план следва буквално пророчествата, изказани от Бога: “И десетте рога, които си видял, са десет царе, които още не са получили царска власт, но за един час получават власт като царе заедно със звяра Антихрист” (Откр.17:12).

От Писанията ние научаваме още, че: “Йерусалим ще бъде тъпкан от народите, докато се изпълнят времената на езичниците” (Лука 21:24).

Кога се изпълниха времената на езичниците и Йерусалим беше освободен? Това стана през 1967 година. Исус каза: “Това поколение няма да премине, докато не се сбъдне всичко това” (Матей 24:34; Лука 21:32).

Колко е едно поколение? Теолозите са единодушни, че едно поколение е точно 40 години. “Гневът на Господа пламна против Израел и Той ги направи да се скитат из пустинята четиридесет години, докато се довърши изцяло онова поколение” (Числа 32:13). 

Ако към годината 1967 прибавим 40, получава се 2007 година. Изваждаме седемгодишния период на Антихрист и се получава 2000 година. 

В навечерието на 2000 г. имаше едно събитие към което целият свят насочи своето внимание. Това беше слънчевото затъмнение през август 1999 година. 

Мой приятел е слушал предаването за затъмнението на английски от Европа. Говорителят е съобщил, че точно в този момент сянката на луната пресича централна Европа със скорост толкова и толкова мили в час. Той решава да изчисли скоростта в километри и се получава числото 666. Помислил си: “Господи, какво означава това?” В него дошла мисълта, “Символично сянката на Антихрист пресича централна Европа”. 

В напредналите страни отдавна вече започнаха да се слагат чиповете. Вестниците в Италия препоръчват чипа да се слага на челото. Преди няколко години имаше интервю на журналисти с Бойко Борисов, в което те питат, как ще се справи правителството с престъпността. Отговорът е бил, че вече има решение по този въпрос. Чиповете са в България и все още се чудят на дясната ли ръка да ги поставят или на челото. Но реформата не може още да се проведе, поради липса на достатъчно средства. 

Преди близо 2000 години Библията предсказа следното: “И принуждаваше всички, малки и големи, богати и бедни, свободни и роби, да им бъде сложен белег на десницата или на челата им,  за да не може никой да купува или да продава, освен онзи, който носи за белег името на звяра или числото на неговото име” (Откр.13:16-17).
В интернет вие ще откриете, че вече имаме световно правителство, което все още е в сянка. Това каза и Михаил Горбачов, когато посети България преди няколко години. “Ние имаме вече световно правителство и търсим човека, който да оглави това правителство.”

Тогава дали ние вече не живеем в последната Данаилова седмица? Писанието в Матей 25:1-13 ни казва, че Младоженецът се забави. Колко време ще бъде това забавяне, ние не знаем. Но разбираме, че всеки ден от времето в което живеем, ни е подарено от Бога. Святият Дух стои на пътя (2 Сол.2:7) и задържа явяването на Антихрист. ЗАЩО? 

Защото Църквата все още не е готова за това последно и усилно време. 

